Man bør som forældre tage en alvorlig snak med sin datter, hvis hun melder ud, hun er forelsket i en kristen mand, forklarer Bettina Meisner

Spørgsmål

Hvad skal muslimske forældre gøre, hvis deres datter forelsker sig i en kristen mand? Skal man prøve at tale hende fra det, og skal man ellers afbryde forbindelsen med hende?

- Torben Jensen

Svar

Ifølge islam er ægteskab med en ikke-muslimsk mand ikke tilladt for en troende muslimsk kvinde, idet Koranen foreskriver følgende:

"Bortgift ikke til mænd der sætter andre ved Guds side, før de er blevet troende" (Sura 2, vers 221)

Årsagen er den, at kvinder ofte er eftergivende og lydige overfor deres ægtemand, og der kan derfor være en mulighed for, at hun ligeledes vil lade sig påvirke af ægtemanden i valget af tro.

Læs også: Kristen-muslimsk ægteskab kræver overvejelse

Forelskelse som sådan er en naturlig følelse, og enhver kan forelske sig. Men enhver form for udenoms ægteskabelig forhold er ikke tilladt. Imidlertid bør man som forældre tage en alvorlig snak med sin datter, hvis hun melder ud, at hun er forelsket i en kristen mand.

Dialog kan løse mange situationer. At ens datter forelsker sig, er ikke en grund til at afbryde forbindelse med hende. Islam forskriver netop, at man gør sit yderste for at bevare familiebåndene.

Med venlig hilsen

Bettina Meisner

Skolelærer og talskvinde for Islamisk Trossamfund

Svaret giver udtryk for panelistens holdning. Religion.dk har inviteret religionsforskere og repræsentanter fra forskellige religioner og religiøse grupperingertil at besvare de spørgsmål, som sendes til "Spørg om religion". Alle svar i "Spørg om religion" giver udtryk for panelisternes egen holdning, ikke for hvad religion.dk mener.